หุ้นบิ๊กแคปหนุน SET ปิดเช้าบวก 9 จุด โบรกฯคาดบ่ายเสี่ยงอ่อนตัว แนะระวังการลงทุน
หุ้นบิ๊กแคปหนุน SET ปิดเช้าบวก 9 จุด โบรกฯคาดบ่ายเสี่ยงอ่อนตัว แนะระวังการลงทุน โดยดัชนีช่วงเช้าปิดที่ระดับ 1,495.52 จุด เพิ่มขึ้น 9.21 จุด หรือ 0.62% มูลค่าการซื้อขาย 5.32 หมื่นล้านบาท
28 ธ.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,495.52 จุด เพิ่มขึ้น 9.21 จุด หรือ 0.62% มูลค่าการซื้อขาย 5.32 หมื่นล้านบาท 
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ผันผวน ในช่วงต้นภาคเช้าดัชนีฯขึ้นมาแรงทะลุ 1,500 จุดก่อนจะค่อย ๆ อ่อนตัวลงจากแรงขายทำกำไรที่เกิดขึ้นระหว่างทาง โดยหุ้น DELTA ยังมีบทบาทพยุงดัชนีฯให้ยืนในแดนบวกได้ หากตัดออกดัชนีฯคงติดลบ เห็นได้จาก SET50 และ SET100 ที่ติดลบ แต่ SET Index ยังยืนบวกได้ แต่ DELTA จะเข้าสู่ SET50 มีผลในปีนี้ ล่าสุดราคาขึ้นไปเกินราคาเป้าหมายตาม Consensus เฉลี่ยราว 200 บาท/หุ้นไปมากแล้ว
อย่างไรก็ดี ตลาดฯมีโอกาสผันผวนในระหว่างทางจึงต้องระมัดระวังการลงทุนให้ดี เพราะเป็นช่วงโค้งสุดท้ายของปีนี้ด้วย ซึ่งตลาดฯก็มีโอกาสจะเกิดการทำ Window Dressing ได้
ขณะที่ตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก เช่นเดียวกับดาวโจนส์ฟิวเจอร์สบวกราว 100 จุด หลังจากประธานาธิบดีโดนัลด์ ทรัมป์ ลงนามมาตรการกระตุ้นเศรษฐกิจวงเงิน 9 แสนล้านดอลลาร์เพื่อเยียวยาผลกระทบจากการแพร่ระบาดของไวรัสโควิด-19 แล้ว ซึ่งเรื่องนี้ตลาดฯก็ได้ตอบรับไปในระดับหนึ่งแล้ว วันนี้จึงได้เห็นว่าตลาดฯไม่ได้ตอบรับแรงมาก
ทั้งนี้ ให้ติดตามสถานการณ์การแพร่ระบาดไวรัสโควิด-19 ในประเทศเป็นหลักว่าจะมีการแพร่กระจายเชื้อไปกี่จังหวัด แต่เชื่อว่าคงจะไม่มีการล็อกดาวน์ทั้งประเทศหากไม่ได้พบผู้ติดเชื้อทุกจังหวัด และรอดูพัฒนาการวัคซีนต้านไวรัสโควิด-19 ต่อไป หลังจากที่จำนวนผู้ติดเชื้อต่อวันในสหรัฐฯลดลงมากหลังได้รับการฉีดวัคซีนต้านโควิด-19 ไปบ้างแล้ว
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯมีโอกาสที่จะอ่อนตัวลง หาก DELTA ย่อตัวลง พร้อมให้แนวรับ 1,470 จุด ส่วนแนวต้าน 1,500-1,510 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA  มูลค่าการซื้อขาย   9,585.43 ล้านบาท  ปิดที่ 798.00 บาท  เพิ่มขึ้น 114.00 บาท
AEONTS มูลค่าการซื้อขาย   2,690.36 ล้านบาท  ปิดที่ 239.00 บาท  ลดลง   11.00 บาท
BAY    มูลค่าการซื้อขาย   1,773.57 ล้านบาท  ปิดที่  36.00 บาท  เพิ่มขึ้น   2.75 บาท
IVL    มูลค่าการซื้อขาย   1,718.66 ล้านบาท  ปิดที่  38.50 บาท  ลดลง    1.50 บาท
KEX    มูลค่าการซื้อขาย   1,442.86 ล้านบาท  ปิดที่  50.75 บาท  เพิ่มขึ้น   1.25 บาท